Seesterre, slangvelle op ongelukstoneel gevind | Netwerk24
Deur Marietie Louw-Carstens 17 November 2019 18:21
Van die nege boerbokke wat agter in die kattebak van 'n Nissan Sentra gedruk was.
Van die gedroogde seediere wat in Limpopo gekry is ná 'n grusame ongeluk buite Hoedspruit.
Brig. Motlafela Mojapelo, die polisiewoordvoerder in Limpopo, sê dit is steeds 'n raaisel van waar streepsakke en plastiekemmers vol gedroogde seesterre, slangvelle, krappe en ander seediere, gekom het wat Saterdagmiddag buite Hoedspruit op 'n ongelukstoneel gekry is.
'n Toyota Avanza en 'n viertrek-Toyota-bakkie het omstreeks 16:00 reg van voor gebots op die R531-pad tussen Hoedspruit en Swadini.
Agt mense is in die grusame ongeluk dood en 'n negende insittende het later in 'n nabygeleë hospitaal gesterf.
Mojapelo sê die emmers en streepsakke vol gedroogde slangvelle, seesterre en krappe was agterop die enkelkajuit-Toyota-bakkie.
Die polisie se eenheid vir bedreigde spesies is besig met 'n ondersoek om vas te stel hoe die seediere in Limpopo, wat honderde kilometers van die see af is, gekom het.
Dit is ook onduidelik waarheen die besending op pad was.
Die grusame ongelukstoneel by Hoedspruit, in Limpopo, waarin nege mense Saterdag dood is.
'n Gedroogde seester op 'n ongelukstoneel in Hoedspruit, Limpopo.
Mojapelo sê slegs een man het die ongeluk oorleef. Hy word in 'n hospitaal behandel.
In 'n ander voorval het die polisie Vrydag in die vroeë oggendure op nege boerbokke afgekom wat ingedruk was in die kattebak van 'n Nissan Sentra.
Mojapelo sê die polisie wou die motor naby die Seirapies-nedersetting in Gilead van die pad trek.
Die bestuurder het egter weggejaag en die polisie het hom agternagesit. In die jaagtog het twee mans by die vensters van die motor uitgespring en in die bosse verdwyn.
Die polisie het die motor uiteindelik van die pad getrek en toe op die boerbokke in die kattebak afgekom. Die diere is glo vroeër die aand gesteel.
Mojapelo sê die bokke is na die dierebeskermingsvereniging (DBV) in Mokopane (Potgietersrus) gevat. "Enigiemand wat bokke vermis, kan na dié DBV gaan. Neem die nodige dokumente saam wat eienaarskap van die bokke bevestig."